SL Uradni list Evropske unije C 186/23

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 186/11

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„PATATA DI BOLOGNA“

ES št.: IT-PDO-0005-0349-15.06.2004

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche Agricole e Forestali Naslov: Via XX Settembre 20 00187 Roma RM ITALIA Telefon +39 0646655106 Telefaks +39 0646655306 E-naslov: saco7@politicheagricole.it

2. Vlagatelj:

Naziv: Consorzio Patata di Bologna D.O.P. Naslov: Via Bassa dei Sassi 1/2 40138 Bologna ITALIA Telefon +39 051532320 Telefaks +39 051532320 E-naslov: cptb@libero.it Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.6 – Sadje, zelenjava in žita, sveži ali predelani, iz Priloge II – krompir

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Patata di Bologna“

4.2 Opis:

Proizvod mora spadati v sorto Primura, biti prepoznaven po svojem zunanjem videzu, kemijski sestavi ter organoleptičnih lastnostih, navedenih v nadaljevanju: oblika gomolja: pretežno podolgovato ovalna z ne preveč izrazitimi brstički (očesci) na površini; lupina: gladka brez zunanjih napak, ki bi spremenile značilnosti krompirja; velikost gomoljev: homogena, med 40 in 75 mm; barva mesa: spremenljiva od bele do svetlo rumene; dober za shranjevanje.

Povprečna sestava na 100 gramov užitnega dela: voda od 70,0 do 85,0 %, beljakovine od 1,8 do 2,2 %, maščobe od 0,09 do 1,12 %, ogljikovi hidrati od 13,5 do 17,0 %, vlakna od 2,2 do 2,7 %, minerali (natrij, kalij, magnezij, kalcij, mangan, železo, kobalt, baker, cink, nikelj, krom, klor, fosfor, fluor, jod, bor, selen) od 1,0 do 1,2 %, vitamini od 0,05 do 0,1 %.

Sorta Primura je simbol krompirja „Patata di Bologna“. Zaradi svojih lastnosti, npr. dobrega izgleda na krožniku, povprečne vsebnosti suhe snovi (19-20 %), čvrstosti mesa, značilnega, vendar ne preveč izrazitega okusa in sposobnosti za shranjevanje, ki so rezultat pridelave na prilagojenem in vzdrževanem zemljišču na način, ki se skozi čas ni spreminjal, je še danes krompir, ki izpolnjuje zahteve trga.

4.3 Geografsko območje:

Pokrajina Bologna.

4.4 Dokazilo o poreklu:

V okviru nadzora v zvezi z izvorom proizvodov, upravičenih do ZOP, dejstvo, da ima krompir „Patata di Bologna“ poreklo na omejenem geografskem območju, potrdi pooblaščeni nadzorni organ na podlagi številnih zahtev, ki jih morajo izpolnjevati proizvajalci v celotnem proizvodnem ciklusu. Glavne zahteve, ki zagotavljajo sledljivost proizvoda v vsakem segmentu verige, so vpis pridelovalcev in izvajalcev pakiranja v ustrezne registre, ki jih vodi pooblaščen nadzorni organ, in letno prijavljanje proizvedenih količin nadzornemu organu.

4.5 Metoda pridobivanja:

V specifikaciji je med drugim določeno, da je prvo opravilo priprava zemljišča z oranjem prsti, ki se opravi jeseni pred saditvijo, da zimske vremenske razmere, npr. dež in zmrzal, pomagajo zdrobiti večje grude prsti in jo pripraviti na sprejem sadik.

Za sajenje je obvezna uporaba certificiranega semenskega krompirja, ne glede na to, ali je cel ali narezan, pred sajenjem pa je predvideno njegovo kaljenje, ki mu zagotavlja zgodnjo rast in odpornost po vsaditvi v njivo. V tej fazi leži semenski krompir v prostoru, kjer ni izpostavljen zmrzali, in ob razpršeni svetlobi, tako da tvori nekaj milimetrov dolge kalčke, ki se držijo skupaj.

Kar zadeva kolobarjenje, zaporedno sajenje enakega pridelka ni dovoljeno, krompir se na isti njivi lahko sadi šele po tem, ko so se tam dve leti gojile druge kulture.

Gnojenje se opravi z upoštevanjem potreb te kulture in mora zagotoviti najprimernejše hranljive snovi, kot so dušik, fosfor in kalij, da se doseže količinsko in tudi kakovostno najbolj optimalna proizvodnja. Največji obseg proizvodnje je 60 ton/ha.

Tehnika pridelave se zaključi z gnojenjem in zaščito ob upoštevanju določb v specifikacijah regije Emilia Romagna.

Pobiranje pridelka se opravi po tem, ko je proizvod fiziološko dozorel, to pomeni, ko se lupina krompirja ob drgnjenju med prsti ne strga, tako da lahko stroji za pobiranje krompirja gomolje preložijo v zabojnike, primerne za prevoz v skladišča.

Krompir se shranjuje v vsebnike v hladilnicah za shranjevanje pri nadzorovani temperaturi med 4 in 7 °C in se ne izpostavlja svetlobi.

Dovoljena je obdelava po pobiranju pridelka, ki je določena v veljavni zakonodaji.

Krompir se proizvaja izključno na kmetijskih gospodarstvih, pakiranje pa opravijo izvajalci s sedežem v pokrajini Bologna, saj se organoleptične značilnosti in tržna kakovost krompirja „Patata di Bologna“ ZOP lahko ohranijo samo s pravilnim pakiranjem. Domači proizvajalci so dejansko dosegli posebna znanja o proizvodu, kot so pravilno ravnanje in prevoz ter upravljanje v kratkem času od pobiranja do shranjevanja v hladnem prostoru, da se čim bolj omeji izguba vlage v proizvodu. Ta znanja in ustrezna praksa, ki se izvajajo na kraju samem, omogočajo ohranitev kvalitativnih značilnosti krompirja „Patata di Bologna“ ZOP v smislu njegovih naravnih fizioloških procesov.

4.6 Povezava:

Značilnosti krompirja „Patata di Bologna“ ZOP, kot so vonj, okus, izrazitost barve mesa in lupine, so poleg genetskih tudi posledica okoljskih dejavnikov pridelave (prst, podnebje, tehnika pridelave, način shranjevanja), ki proizvod „Patata di Bologna“ povezujejo s pokrajino Bologna.

Morfološke značilnosti prsti, ki je pretežno aluvialna in večslojna ter tako bogata s kisikom, ustvarjajo zelo ugodne pogoje za rast proizvoda.

Zaradi tega posebnega okolja, ki izhaja iz povezave med prstjo (pedologija in hidrografija) in podnebjem (deževno v jesensko-zimskem obdobju z blagimi spomladanskimi temperaturami – okrog 25 °C – že od konca februarja, kar je zelo ugodno za rast gomoljev), so za krompir, ki se tako oblikuje, značilne posebne zunanje lastnosti kot so tekstura in struktura mesa, ter organoleptične lastnosti, kot so poseben vonj in okus, kar določa njegovo posebno kakovost.

Kot v svojih spisih opisuje Contri (1817), je prst pokrajine Bologna zlasti primerna za gojenje krompirja, ki dobro uspeva na „nizkih predelih, s katerih je odtekla voda, in z nanosi rečnih naplavin“, kar so značilnosti melioriranih bolonjskih zemljišč.

Spremembe prsti, ki so nastale skozi čas, so povzročile nastanek ravninskih predelov iz aluvialnih naplavin, ki so jih tja nanesli še vedno aktivni apeninski hudourniki in reke, s srednjo do drobno strukturo in precejšnjo globino, dobrim odcejanjem, kislim pH, organskimi snovmi in bogastvom glavnih hranljivih snovi za krompir, kot so kalij, ki ga je obilo, ter precejšnjimi količinami fosforja in dušika.

Ti pogoji so zelo ugodni za gojenje krompirja, saj zelo ustrezajo njegovemu koreninskemu sestavu, ki se ne obrača in ima čvrste korenine.

Kar zadeva hidrološki vidik, je ozemlje prepredeno s hudourniki in naravnimi vodotoki (Idice, Reno, Gaiana, Fossatone, Quaderna, Rido, Sillaro, Samoggia, Savena) in tudi namensko zgrajenimi umetnimi kanali (Canale Emiliano-Romagnolo) za namakanje v spomladansko-poletnem obdobju, ko so potrebe po vodi največje.

Za bolonjsko ravnino so značilne blage spomladanske temperature že od konca februarja do začetka marca, kar je zelo ugodno za rast gomoljev, ki se sadijo v tem času. V obdobju največje rasti, ki traja od aprila do junija, se temperature dvignejo na 25–28 °C, kar je zelo ugodno za oblikovanje in rast gomoljev ter pravilno zorenje. Padavine, razporejene skozi celo leto, ugodno vplivajo na kulturo v fazi prve rasti do začetka tvorbe gomoljev, obenem pa oskrbujejo podtalnico in omogočajo pripravo prsti za saditev krompirja.

Gojenje krompirja je že dolgo povezano s pokrajino Bologna zaradi njenih posebej primernih lastnosti prsti, kvalitativnih in organoleptičnih vidikov nekaterih sort in tradicionalne tehnike pridelave.

Ta povezava z ozemljem pokrajine Bologna izhaja iz velike potrebe po prehrani prebivalcev, zlasti v obdobjih skromnega pridelka pšenice, ki je bila od vedno osnova človekove prehrane, in prepričanja, da bo razvoj tovrstne kulture pomenil prednost za pokrajino, ker ne bo neodvisna od dobave hrane iz drugih držav. Ta povezava se je postopno še okrepila ne le zaradi prizadevnosti pridelovalcev, ki so izumili skoraj popolno tehniko proizvodnje z izdelavo vse bolj učinkovitega orodja, ki upošteva proizvod in ga ohranja z naprednimi tehnikami in strukturami, ki so nato omogočile njegovo tržno in kakovostno vrednotenje med drugim tudi zaradi starodavnega izročila tega ozemlja.

V začetku devetnajstega stoletja se je gojenje krompirja razširilo zlasti zaradi podpore agronoma Pietra Marie Bignamija, ki je kmetovalce seznanil s krompirjem. Poleg uporabe za prehrano živine je to živilo našlo svoje mesto tudi na krožnikih ljudi.

Različni učenjaki so nato od konca osemnajstega stoletja in skozi vse devetnajsto stoletje opisovali njegove prednosti in pomanjkljivosti, vendar so predvsem zaradi Contrijevega praktičnega opisa gojenja krompirja g. Bennija v okrožnici papeževega legata kardinala Opizzonija (1817), naložbe v nasade krompirja doživele velik porast.

Treba je omeniti tudi pisanje o bolonjskem krompirju avtorjev Berti-Pichata in Bignardija, objavljeno v drugi polovici devetnajstega stoletja. Od leta 1900 je razmah te kulture doživel svoj vrh in postal v celotni pokrajini, od nižine do hribovitih in gorskih območij, pomemben vir dohodka za domača kmetijska gospodarstva. Okrog krompirja se vrti celotna proizvodnja ter rojevajo se novi sistemi shranjevanja in prodaje, prilagojeni učinkovitemu upravljanju proizvoda.

4.7 Nadzorni organ:

Naziv: Check Fruit s.r.l. Naslov: Via Cesare Boldrini 24 40121 Bologna ITALIA Telefon — Telefaks — E-naslov: —

4.8 Označevanje:

Krompir „Patata di Bologna“ se prodaja za neposredno prehrano v spodaj navedeni embalaži: — vreče s težo 4 kg, 5 kg, 10 kg in 25 kg s trakom na sredini ali žigom v velikosti najmanj 10 cm; — mreže s težo 0,5 kg, 1 kg, 1,5 kg, 2 kg in 2,5 kg; — pakiranje: vertbag, quickbag, girsac in vrečke s težo 0,5 kg, 1 kg, 1,5 kg, 2 kg, 2,5 kg in 5 kg; — pladnji ali posodice s težo 0,5 kg, 0,750 kg in 1 kg; — škatle in košare s težo 10 kg, 12,5 kg, 15 kg, 20 kg in 25 kg.

Na embalaži mora biti napis: „Patata di Bologna“ z navedbo „D.O.P.“ (zaščitena označba porekla) in logotip, ki vsebuje stilizirano podobo krompirja, ki jo poševno ovijata dva trakova rdeče in modre barve v skladu z naslednjimi določbami: — rumena barva stiliziranega krompirja je štiribarvna izvedba Pantone Yellow 116 C 0/20/100/0; — rdeča barva prvega traku je štiribarvna izvedba Pantone Warm Red C, 0/100/100/0; — modra barva drugega traku je štiribarvna izvedba Pantone blu 286 C, 100/70/0/0;

Tipografija, ki se uporablja za vse besedilo, je Avenir – običajni in mastni tisk.

Oznake na embalaži ni dovoljeno reproducirati v velikosti manj kot 20 mm osnove, vsekakor pa mora biti napis ZOP „Patata di Bologna“ večji od vseh drugih navedb na nalepki.